projecte-aina/catalan_government_crawling huggingface dataset:
El Congrés, organitzat per la Secretaria General de l'Esport i de l'Activitat Física (SGEAF) del Departament de la Presidència, i la Direcció General de Cooperació al Desenvolupament (DGCD), del Departament d'Acció Exterior, Relacions Institucionals i Transparència, va reunir els dies 17 i 18 d'octubre a més de 180 representants dels àmbits de l'esport i de la cooperació al desenvolupament.
El Congrés, celebrat a l'Institut Nacional d'Educació Física de Catalunya (INEFC), va ser clau en l'intercanvi d'experiències entre les organitzacions i entitats participants, així com en la identificació de bones pràctiques a nivell tant nacional com internacional.
Durant els dos dies del Congrés es va fomentar el treball en grup entre les organitzacions, sense deixar de banda les sessions més teòriques.
Es van treballar aspectes tan diversos com el disseny i l'avaluació de projectes, la perspectiva de gènere, la creació de metodologies de treball i el rol de les xarxes internacionals en l'àmbit de l'esport i la cooperació.
El web del Congrés recull una sèrie de documentació treballada abans, durant i després de la trobada internacional.
Destaquem una selecció de 36 projectes reals que posen en relació l'esport i la cooperació al desenvolupament arreu del món a través de metodologies diverses i innovadores.
Aquestes bones pràctiques van ser exposades durant els dos dies que va durar el Congrés, i van permetre un intercanvi dinàmic i enriquidor entre tots els participants.
Al web també es pot trobar el contingut de les diverses ponències presentades en les sessions plenàries, amb contingut de caràcter més teòric i acadèmic, així com presentacions d'experiències reals per part d'organitzacions i entitats que treballen en esport i cooperació a terreny.
Finalment, podreu trobar també una selecció de fotografies de les diverses activitats del Congrés i la gravació íntegra en vídeo.
El Congrés s'emmarca en la línia estratègica de l'esport com a instrument per a la transformació social, inclosa a la política pública de cooperació del Pla director de cooperació al desenvolupament 2019-2022.
A través de l'Agència Catalana de Cooperació al Desenvolupament, Catalunya ha aportat 290.000 euros per donar suport a les Nacions Unides en actuacions humanitàries l'any 2019.
La Generalitat de Catalunya manté el compromís amb el fons per a l'any 2020.
Pilar Pérez Ordoño, de l'oficina a Nova York de la Delegació del Govern als EUA.
Pilar Pérez Ordoño, de l'oficina a Nova York de la Delegació del Govern als Estats Units d'Amèrica, ha assistit al High-Level Pledging Event del Fons Central de Resposta a Emergències (CERF, per les sigles en anglès) que ha tingut lloc el 9 de desembre a la seu de les Nacions Unides.
Es tracta de la trobada anual que reuneix la majoria dels donants del CERF, durant la qual es fa balanç de l'any en curs i s'hi anuncien els compromisos dels donants per l'any següent.
La Generalitat de Catalunya, a través de l'Agència Catalana de Cooperació al Desenvolupament (ACCD), ha contribuït al fons els anys 2018 i 2019 amb 250.000 euros i 290.000 euros, respectivament.
La capacitat de reacció que té el CERF davant les greus situacions humanitàries actuals fa que el Govern valori molt positivament la contribució, i per això ha refermat el compromís de continuar amb el suport al fons de les Nacions Unides.
El CERF és un fons cistella integrat a l'Oficina per a la Coordinació de l'Ajuda Humanitària de les Nacions Unides (OCHA, sigles en anglès), l'agència que coordina l'acció humanitària a escala global.
La contribució del Govern al CERF és una forma d'articular la resposta a les emergències a través de fons multi-donant.
El CERF es basa en donacions voluntàries d'administracions públiques i actors privats, les quals es distribueixen periòdicament, de manera que es garanteix una resposta ràpida, flexible i basada en les persones afectades en les emergències humanitàries.
El fons prioritza la resposta primerenca per reduir la pèrdua de vides, reforçant la resposta requerida durant els moments crítics i enfortint els elements clau de la resposta humanitària en crisis infrafinançades, sempre basat en necessitats demostrades i en les prioritats identificades en consulta amb els Estats afectats.
L'any 2019 el CERF ha permès abastir amb aigua i serveis de salut al sud d'Angola; assistir a les víctimes de l'huracà Dorian a les Bahames; i reforçar mesures de prevenció i control de l'ebola a la República Democràtica del Congo, entre desenes d'actuacions més.
La Generalitat participarà al projecte 'Treballant plegats per empoderar els governs locals i regionals per a una millor governança i uns resultats de desenvolupament més efectius als països socis de la UE'
El Govern de Catalunya ha aprovat aquest dimarts un acord de consorci entre la Generalitat i el Consell de Municipis i Regions d'Europa (CEMR) per a la subvenció a 'Platforma', una iniciativa informal de coordinació de governs locals i regionals de la UE actius en matèria de cooperació al desenvolupament.
'Platforma', que rep finançament comunitari per al seu funcionament i l'organització d'activitats, es troba actualment en la sisena fase, que es titula 'Treballant plegats per empoderar els governs locals i regionals per a una millor governança i uns resultats de desenvolupament més efectius als països socis de la UE'.
Aquesta fase va de març de 2019 a març de 2021.
La Direcció General de Cooperació al Desenvolupament ha promogut la participació de la Generalitat a 'Platforma'.
Formar part d'aquesta iniciativa respon especialment a la possibilitat de tenir un contacte més directe amb els actors i les institucions europees per aprofundir en el coneixement i la relació amb les xarxes i els agents públics de cooperació més actius a Europa, així com per establir noves aliances i desplegar el propi lideratge català, i sobretot accedir a possibilitats de seguiment i influència en les polítiques i programes de la UE.
Catalunya havia entrat com a soci a la quarta fase de 'Platforma', que es va dur a terme entre el 2013 i el 2016, i també participa a la cinquena (2017-2018).
L'acord de consorci aprovat pel Govern avui determina les condicions de la subvenció del projecte, que té una durada de dos anys i contempla un import global de 5.000.000 d'euros, dels quals la Comissió cofinança un 80% (4.000.000 d'euros) i els socis cofinancen l'altre 20% (1.000.000 d'euros).
La contribució econòmica de la Generalitat al projecte és de 20.000 euros, que es pagaran al CEMR com a coordinador de la iniciativa, i que es pagaran a raó de 10.000 euros anuals els anys 2019 i 2020.
Dins el projecte 'Treballar junts per potenciar els governs locals i regionals per a una governança millorada i per uns resultats de desenvolupament més efectius als països socis de la UE', Catalunya lidera dues actuacions.
La primera és una iniciativa de coordinació dels agents que han impulsat o estan impulsant la utilització de la metodologia de l'especialització intel·ligent com a eina de suport al desenvolupament regional, i de forma vinculada a la cooperació i l'assistència tècnica internacional.
Pel que fa a la segona, Catalunya fomenta l'organització i la connexió d'una comunitat de socis del projecte dedicada a l'aprenentatge i a la preparació d'esdeveniments relacionats amb la vinculació entre els Objectius de Desenvolupament Sostenible (ODS) marcats per l'Agenda 2030, i la cooperació descentralitzada.
La contribució econòmica de la Generalitat al projecte serà de 20.000 euros, que es pagaran al CEMR com a coordinador de la iniciativa
La Direcció General de Cooperació al Desenvolupament, l'Agència Catalana de Cooperació al Desenvolupament (ACCD) i la Secretaria de Medi Ambient i Sostenibilitat presenten conjuntament l'estudi 'Diagnosi sobre les capacitats i pràctiques del sector de la cooperació al desenvolupament català en matèria de sostenibilitat, medi ambient i canvi climàtic'.
L'informe ha estat elaborat per la consultoria independent Lavola i ha comptat amb el suport de Lafede.cat, la Coordinadora d'ONGs i altres moviments solidaris de Lleida, la Coordinadora d'ONGs Solidàries / CeDRe de Girona, i la Xarxa de Cooperació del Sud de Catalunya.
L'ACCD ha impulsat aquest estudi per identificar les capacitats del sector de la cooperació al desenvolupament catalana en matèria de medi ambient.
La diagnosi també recull les possibles sinergies amb el sector ambiental, i proposa orientacions per integrar la sostenibilitat ambiental en la política de cooperació al desenvolupament.
La diagnosi s'ha presentat durant un acte obert al Recinte Modernista de Sant Pau, a Barcelona.
Hi ha intervingut el director general de Cooperació al Desenvolupament, Manel Vila; la directora de l'Agència Catalana de Cooperació al Desenvolupament, Carme Gual; i el subdirector general d'Informació i Foment de la Sostenibilitat, Josep Planas.
A més, Norma Bisbal, de la consultoria Lavola, ha presentat els resultats de l'estudi.
Coincidint amb el Dia Internacional dels Drets Humans, set iniciatives per la protecció de defensors i defensores d'arreu de l'Estat fan pública una declaració institucional que reclama el compliment de la legislació internacional.
Setmana d'efemèrides molt rellevants en clau de drets humans.
Avui, Dia Internacional dels Drets Humans, es commemora el 70è aniversari de la Declaració Universal dels Drets Humans.
Tot just ahir es complien els 20 anys d'ençà de la Declaració de les Nacions Unides sobre Defensors i Defensores dels Drets Humans, i el proper dia 18 farà cinc anys que es va aprovar la resolució sobre la protecció de dones defensores.
La defensa, promoció i protecció dels drets humans són la raó de ser de la cooperació catalana.
És per aquesta raó que la política pública de cooperació incorpora un enfocament de gènere i basat en drets humans, que impregna totes les iniciatives impulsades per l'Agència Catalana de Cooperació al Desenvolupament i la resta d'unitats del Govern que fan actuacions d'Ajut Oficial al Desenvolupament.
Una de les iniciatives destacades del Govern en aquest camp és el Programa Català de Protecció a Defensors i Defensores dels Drets Humans, que des del 2017 fa possible l'acollida temporal a Catalunya persones que es troben en situació de risc als seus països d'origen per motiu del seu activisme pels drets humans.
Aquesta setmana el Govern suma la seva veu a d'altres sis institucions d'arreu de l'estat que també porten a terme iniciatives de protecció temporal, per a signar una declaració que exigeix als estats d'arreu del món que compleixin amb les seves obligacions en matèria de defensa, promoció i protecció dels drets humans, i que garanteixin un entorn segur i propici, en el qual persones defensores estiguin protegides de forma efectiva i on sigui possible defensar els drets humans, entre d'altres punts.
Els signants del document són els programes següents:
El Departament d'Acció Exterior, el Departament de Polítiques Digitals i la Secretaria Smart Africa signen un memoràndum d'entesa.
Imatge d'arxiu de la reunió del Govern amb Smart Africa el novembre passat.
El Govern de Catalunya ha aprovat aquest dimarts la subscripció d'un memoràndum d'entesa entre la Secretaria Smart Africa, el Departament de Polítiques Digitals i Administració Pública i el Departament d'Acció Exterior, Relacions Institucionals i Transparència en l'àmbit de les ciutats i territoris intel·ligents.
L'objectiu d'aquest acord de col·laboració és promoure la cooperació entre Catalunya i l'Àfrica en els camps de desenvolupament intel·ligent, economia digital, drets humans i digitals i temes de gènere a partir d'un ús millorat de noves solucions tecnològiques.
En concret, l'acord incideix especialment en el suport al desenvolupament d'ONG catalanes i africanes que puguin treballar en aquest àmbit amb les capacitats i recursos combinats de l'estratègia del Govern SmartCatalònia i Smart Africa, a través de l'assistència organitzativa de l'Agència Catalana de Cooperació al Desenvolupament.
El Govern i Smart Africa consideren fonamental l'ús de la tecnologia i la informació digital per fomentar el creixement econòmic inclusiu i per proporcionar nous serveis que fomentin els drets humans i la igualtat de gènere.
Amb aquest rerefons, l'executiu català i la Secretaria Smart Africa promouran a través d'aquest acord de col·laboració l'intercanvi de coneixement i d'experts, així com impulsaran la col·laboració amb ONG centrant-se en solucions tecnològiques innovadores.
També es fomentarà el desenvolupament juvenil a partir del suport a les start-ups i s'incentivarà l'accés a l'acceleració i al finançament per donar suport a l'emprenedoria i la creació de llocs de treball.
El director general de Cooperació al Desenvolupament, Manel Vila, i el director general d'Innovació i Economia Digital, Dani Marco, ja es van reunir a Barcelona amb representants de Smart Africa a finals de novembre de l'any passat en el marc de la Smart City Expo World Congress per començar a explorar vies de col·laboració en l'àmbit de la transformació digital.
Comunicat de l'Agència Catalana de Cooperació al Desenvolupament en relació amb els efectes del COVID-19 sobre l'activitat administrativa.
Arran de l'aprovació pel Govern de l'Estat del Reial Decret 463/20 del 14 de Març de declaració de l'estat d'alarma (BOE núm. 67, de 14/3/2020) s'ha decretat la suspensió de les actuacions i dels terminis processals en totes les jurisdiccions, és a dir, via judicial (Disposició addicional 2a del RD), la suspensió dels terminis administratius (Disposició addicional 3a del RD) i la suspensió dels terminis de caducitat i prescripció (Disposició addicional 4a del RD).
Pel que fa al funcionament ordinari de l'ACCD i a les entitats i institucions que s'hi relacionen, a continuació es reprodueixen les repercussions de les disposicions addicionals tercera i quarta.
Els terminis de prescripció i caducitat de qualssevol accions i drets quedaran suspesos durant el termini de vigència de l'estat d'alarma i, si escau, de les pròrrogues que s'adoptessin.
L'estat d'alarma va entrar en vigor el dissabte 14 de març i finalitzarà quan així es declari expressament mitjançant un altre Reial Decret.
Per tot, l'apartat de suspensió i caducitat està pensat com a garantia de la ciutadania en aquells procediments administratius i judicials com expedients sancionadors, revocacions, constrenyiments, recursos, etcètera.
Finalment, dins de l'àmbit de la Generalitat de Catalunya s'està treballant en l'elaboració d'un decret llei que incorpori mesures que necessiten empara legal i que han de ser aprovades per a reduir els efectes negatius que les mesures de contenció i prevenció del coronavirus poden produir en els tràmits administratius.
Entre aquestes mesures, n'hi haurà d'específiques en l'àmbit de la contractació i subvencions.
El comunicat aprovat per l'òrgan demana 'fugir de llenguatges, símbols i metàfores bèl·liques', i urgeix a 'reenfocar' les polítiques de seguretat i defensa.
'No estem en guerra contra el virus, estem defensant la vida i res més lluny de la guerra que la protecció de la vida humana'.
Gabriela Serra, presidenta del Consell Català de Foment de la Pau, resumeix així el contingut de la 'crida per fer front a la pandèmia del coronavirus COVID-19 des d'una perspectiva humanista', aprovada en la reunió extraordinària del Consell el dimarts 7 d'abril.
El comunicat mostra preocupació per la militarització de la vida pública i rebutja donar respostes de caràcter militar a un problema sanitari.
Alhora, fa una crida a prioritzar les polítiques de defensa dels drets humans.
El document aprovat es lliurarà al conseller d'Acció Exterior, Relacions Institucionals i Transparència, Bernat Solé, i a la Comissió d'Acció Exterior, Relacions Institucionals i Transparència del Parlament de Catalunya.
El Consell Català de Foment de la Pau és un òrgan consultiu i de participació de la societat de Catalunya per al foment de la pau en les activitats de l'Administració de la Generalitat i dels ens locals en aquest àmbit.
Gabriela Serra n'ostenta la presidència, i la vicepresidència l'ocupen el Departament d'Acció Exterior i l'Institut Català Internacional per la Pau.
L'Agència Catalana de Cooperació al Desenvolupament assumeix les funcions de secretaria, i la resta de membres són representants de l'Administració de la Generalitat, dels ens locals -a través del Fons Català de Cooperació al Desenvolupament-, dels grups parlamentaris del Parlament de Catalunya, de les organitzacions no governamentals per la pau -a través de LaFede.cat- i altres institucions i personalitats rellevants, reconegudes per les seves activitats a favor de la pau.
El director general de Cooperació al Desenvolupament, Manel Vila, participa en la reunió convocada per la Dirección General de Políticas Desarrollo Sostenible del Govern espanyol per afrontar una l'estratègia de resposta de la cooperació estatal a la crisi de la COVID-19.
Vila ha posat en relleu la necessitat d'avançar cap a una aliança global per fer front als reptes del desenvolupament, seguint les orientacions de l'ODS 17.
A continuació es reprodueix el comunicat acordat a la trobada:
"Avui, 17 d'abril, els i les directores generals de cooperació, solidaritat i polítiques de desenvolupament del conjunt de les comunitats autònomes, les ciutats autònomes, la Federació Espanyola de Municipis i Províncies, la Confederació de Fons de Cooperació i Solidaritat i el Govern d'Espanya, ens hem reunit amb l'objecte de compartir les nostres respostes a l'impacte que la crisi de la COVID-19 està tenint, i tindrà en els mesos vinents, en els països en desenvolupament.
Hem coincidit que la situació de crisi davant la qual ens trobem no distingeix fronteres, ni ideologies, credos o ètnies.
Hem compartit la nostra profunda preocupació pel devastador impacte que aquesta crisi tindrà en els països en desenvolupament, impacte immediat en pèrdues humanes en primer lloc, però també l'impacte a curt i mitjà termini en la pobresa i les desigualtats en totes les seves dimensions.
Davant d'aquesta situació, totes les administracions compartim sense excepció que el suport a les persones i comunitats més vulnerables de la planeta, en els països en desenvolupament, és més necessari que mai.
En primer lloc, per solidaritat en el sofriment i per motius ètics, perquè és el que hem de fer.
Però també, perquè no podrem assegurar la nostra protecció enfront de la pandèmia i la nostra resiliència a l'impacte econòmic que causarà si no ho fem.
Hem acordat unànimement transmetre aquest missatge de solidaritat i d'interdependència.
Durant les setmanes que venen treballarem conjuntament tot sumant les nostres contribucions per a configurar una estratègia de resposta articulada de totes les administracions de l'Estat a la situació de crisi de la COVID-19 i el seu impacte en els països, persones, i comunitats amb qui cooperem."
Nota informativa de l'Agència Catalana de Cooperació al Desenvolupament (ACCD) sobre els efectes de la crisi de la COVID-19 pel que fa a les actuacions de cooperació al desenvolupament.
S'informa les entitats beneficiàries de subvencions atorgades per l'ACCD que el passat 23 de maig de 2020 el Butlletí Oficial de l'Estat va publicar el Reial Decret 537/2020, de 22 de maig, pel qual es prorroga l'estat d'alarma declarat pel Reial Decret 463/2020, de 14 de març, que declarava l'estat d'alarma per a la gestió de la situació de crisi sanitària ocasionada per la COVID-19.
Entre les diferents decisions adoptades, s'han de tenir present els articles 8 a 10 i la Disposició derogatòria única que acorden:
Les entitats interessades poden posar-se en contacte amb l'ACCD per resoldre qualsevol dubte.
L'Agència Catalana de Cooperació al Desenvolupament i l'Agència de Gestió d'Ajuts Universitaris i de Recerca han finançat la proposta de la Universitat Politècnica de Catalunya i la Unión Cultural Latinoamericana per a trobar solucions de gestió sostenible de l'aigua en ciutats petites i mitjanes.
La convocatòria INTCO incentiva la presentació de projectes d'internacionalització a convocatòries europees d'R+D+I en l'àmbit de la cooperació al desenvolupament.
El seu objectiu és promoure la col·laboració entre les entitats del sistema universitari i de recerca catalans i les ONGD del país.
Així, es creen consorcis competitius que puguin obtenir finançament de la Unió Europea per a propostes de recerca en qüestions de desenvolupament sostenible.
Aquesta convocatòria aportarà 6.000 euros perquè el consorci format per la Universitat Politècnica de Catalunya i la Unión Cultural Latinoamericana pugui optar a una convocatòria del programa Horizon 2020 de la Unió Europea.
L'edició anterior de la convocatòria INTCO, l'any 2018, va permetre el finançament de 6 projectes, dos dels quals van acabar obtenint també finançament europeu: la Universitat Autònoma de Barcelona amb l'Open Cultural Center (projecte 'Active management of migration to promote successful integration'), i l'Institut Barcelona d'Estudis Internacionals amb IS Global (projecte 'Global Governance and the European Union: Future Trends and Scenarios').
L'entitat DESOS promou la reflexió sobre el malbaratament alimentari, l'agricultura de proximitat i la cooperació al desenvolupament amb alumnes de 3r d'ESO.
L'Agència Catalana de Cooperació al Desenvolupament ha donat suport, a través de la convocatòria de subvencions 2019, al programa Transalimenta al Baix Llobregat, de l'entitat DESOS.
Aquest programa d'educació per al desenvolupament té per objectiu promoure el dret a l'alimentació i reduir el malbaratament alimentari.
La iniciativa 'Repensa el que menges' ha estat una experiència d'aprenentatge i servei amb alumnes de 3r d'ESO de l'IES Bernat El Ferrer de Molins de Rei, i ha involucrat també les seves famílies i el professorat.
L'experiència ha permès als alumnes conèixer millor el sistema agroalimentari global i local, i en concret les minves agroalimentàries, és a dir, allò que no es ven o consumeix pel seu aspecte.
L'entitat DESOS ha creat els materials tant per als docents com per als alumnes, i la formació completa ha constat de 6 càpsules, que a causa de l'estat d'alarma s'han fet de manera virtual.
A partir de la pràctica, i amb la col·laboració de la cooperativa Central Parc del Baix Llobregat, l'alumnat ha recuperat la història agrícola de la comarca i el conjunt de l'Àrea Metropolitana de Barcelona.
També s'ha establert la connexió local-global a cada sessió de formació i s'ha explorat la vinculació amb els Objectius de Desenvolupament Sostenible.
El divendres 12 de juny, DESOS i l'alumnat participant va presentar els resultats de l'experiència, que va comptar amb la participació de la directora de l'Agència Catalana de Cooperació al Desenvolupament, Carme Gual.